khistorydata/jeongjo-sjw-relations huggingface dataset:
정조 22년 · 목
兵曹啓言依傳敎今番園幸時隨駕將校軍兵別單書入自己酉至今年十一番連爲隨駕駕後禁軍及軍兵亦爲別單以入敎以明日試取南別營而駕後及別單書入之類待下敎待令於帳殿○壯勇營啓言今番園幸時隨駕將校軍兵都數別單及十年內十一幸連爲隨駕之類小名別單竝爲修入敎以明日試取於南小營壯勇衛及別單書入之類待下敎待令於帳殿又啓言今番園幸時隨駕武藝廳實數別單及十年十一幸連爲隨駕武藝廳小名別單竝爲修正以入敎以卿與訓將眼同試取入格人以戶曹木布頒賞其中別單之類待下敎帳殿待令○訓鍊都監啓言依傳敎今番園幸時隨駕將官將校軍兵等竝單子書入其中十年十一幸連爲隨駕之類別爲抄出一體書入敎以明日試取於南小營別單書入之類待下敎待令於帳殿○御營廳啓言依傳敎今番園幸時隨駕將校軍兵等別單書入其中十年十一幸連爲隨駕校卒抄出書入敎以明日試取於南小營而駕前及別單書入之類待下敎帳殿待令禁衛營啓言依傳敎今番園幸時隨駕將官將校軍兵等小名單子書入十年十一次隨駕之類無乎矣敎以明日試取於南別營○總戎廳啓言依傳敎今番隨駕將校軍兵等姓名別單書入十一次隨駕之類無乎矣敎以明日試取○敎曰軍兵多日等待之弊宜念明日試射後隨其畢待頒賞仍於試記懸注以入事分付柳之三中四分以上閑良邊二中以上銃之三發五中以上別爲書啓其餘依甲寅園幸試射例頒賞
정조 22년 · 강
命北關開市咨文令槐院撰出定禁軍騎撥下送于灣府傳給鳳城將處
정조 22년 · 목
備局啓言會寧慶源開市旣已完畢令槐院撰出咨文別定禁軍騎撥下送于灣府使之傳給鳳城將處以爲轉送北京之地允之
정조 22년 · 강
遞承旨魚用謙以洪仁浩金翰東爲承旨前望也
정조 22년 · 강
命帳殿應試之類念前勿爲等待
정조 22년 · 목
敎曰十六日以前連値齋日寒食在二十日帳殿應試之類念後當試射其前勿爲等待寒食許令往來事分付
정조 22년 · 목
敎曰日氣近益向暄何當上來事下諭于右諭善李城輔
정조 22년 · 강
命沁都所在整理穀添作軍餉
정조 22년 · 목
江華留守申光履狀啓以爲本府諸倉所儲係是軍餉故初無常賑穀名色而今此啓下關辭旣如此故以其整理穀移作常賑穀後定式糶糴計料敎以添作軍餉事令廟堂行會
정조 22년 · 목
以蔡弘遠爲吏曹參議沈晉賢爲刑曹參判沈基泰爲左尹韓光植爲兵曹參知韓用龜爲同春秋韓晚裕爲成川府使鄭時儉爲歙谷縣令
정조 22년 · 강
園幸時隨駕各營入格人施賞有差
정조 22년 · 강
飭密陽府燒戶顧助奠接之方
정조 22년 · 목
慶尙監司李亨元以密陽府民家二十三戶燒燼馳啓敎以此時民事極爲矜悶令廟堂嚴飭道伯拔例顧助使之斯速奠接
정조 22년 · 강
開城留守黃昇源以本府所在乙卯整理穀竝爲移錄常賑穀形止馳啓
정조 22년 · 강
命承旨詣宗廟景慕宮奉審摘奸
정조 22년 · 강
遣承旨馳詣弘陵奉審摘奸局內諸陵一體奉審
정조 22년 · 강
命畿營及始興果川校吏軍卒射放入格人施賞有差
정조 22년 · 목
京畿監司李在學狀啓以爲謹依傳敎臣營隨駕校吏軍卒等設場試取於新營始興果川則地方官眼同試取修成册報來臣營試取柳葉箭一巡二中一人一中一人鳥銃一巡二中三人一中十六人始興縣試取柳葉箭一巡二中五人一中二十二人鳥銃一巡二中二人一中八人果川縣試取柳葉箭一巡二中一人一中九人鳥銃一巡二中六人一中十一人依傳敎二中人各米三斗一中人各米二斗式分等施賞兩邑射放三中以上後錄馳啓始興將校閑良李養福柳葉箭一巡貫一中邊二中果川將校閑良韓昌甲柳葉箭一巡貫二中邊一中色吏朴春福鳥銃一巡貫二中邊一中竝直赴殿試色吏千載淸貫一中邊二中直赴會試敎以令政院捧傳旨下諭道臣
정조 22년 · 강
忠淸監司韓用和以本道所在乙卯整理穀盡爲移錄常賑穀通瀜糶糴修城整理穀移錄軍作米形止馳啓
정조 22년 · 강
行藥院入診于誠正閣都提調洪樂性提調沈煥之副提調洪仁浩
정조 22년 · 강
遞承旨金翰東以李海愚代之前望也
정조 22년 · 강
飭監試會試諸般雜亂及早呈之弊
정조 22년 · 목
備邊司啓言監試會試期日不遠諸般雜亂之弊雖自本司依舊例糾檢其在待士之道莫如先飭四館所及禁亂所俾各初不犯科如是而猶且犯科者不可以待士之道責之自有法典所載之律以此意嚴加申飭雖以早呈一事言之前後飭敎蓋欲實才之各盡其才如使實才仰體作成之聖念限日力盡已才則豈有時限前簇立紛呈之弊而只緣爲實才者草草了已之作汲汲泒及於人以致早晩相雜主客相混究其本則莫非實才之有以致之而乃反以定限捧券爲失才之端其亦不思之甚矣今番則使之曉然於定限捧券之本意無患人之先我而惟患已之不盡其才無患晩之易屈而惟患早之適足爲害一場之內擧皆寬緩不迫不以先後早晩爲意則其呈也自當以次而早晩自可以不相雜主客自可以不相混此乃實才之大幸何若而草草汲汲反助不實才之僥倖哉便否得失不啻較然請以此意一體分付允之
정조 22년 · 강
命南部令黃勉喆拿處尋分揀
정조 22년 · 목
漢城府啓言南部松峴契前郡守申大羽家去夜失火瓦家三十六間燒燼而該部趁不摘奸牒報故該郞擧行萬萬稽緩請令該府拿問處之允之○因勉喆囚單敎以分揀放送
정조 22년 · 강
召見壯勇提調鄭民始壯勇大將趙心泰于重熙堂
정조 22년 · 목
予敎心泰曰萬年堤役始於再昨而聞役夫過多一日所赴或至於六七百名徒致紛拏之弊其所疏濬亦不能致愼云聞甚可駭矣心泰曰役夫之過多反有妨於工役且內營旣主管則始役以後不爲這這報來亦爲未安矣民始曰此堤之役所宜十分審愼差員輩何敢惟意疏濬乎誠駭然矣予謂心泰曰卿之下往當在何日心泰曰當於再明日下去矣予曰卿之下去前書報外使傳令曺允植自明日只以若干丁略略始役而其餘則待卿下去或經稟後董役之意騎撥申飭可也下去時金養直亦當率去耶心泰曰養直則姑未知去處而臣行當帶崔翼矣予曰東七陵洞口亦有築堤處先令崔翼往見形止而來也予又曰水道必有舊路下去看審後必須仍舊好矣
정조 22년 · 강
命壯勇大將趙心泰水原往來間都提調總察
정조 22년 · 강
平安監司朴宗甲黃海監司李義駿江原前監司徐有防以道內各邑乙卯整理穀移錄於常賑穀修城整理穀移錄於備局句管穀馳啓
정조 22년 · 강
平安監司朴宗甲以道內各邑新舊還所捧數爻馳啓
정조 22년 · 목
狀啓以爲道內各邑鎭年終會計文書今纔齊到新還則各衙門會付各穀五十八萬五千九百五十六石十三斗無遺畢捧而丙辰停退條各穀都穀三千六百三十八石六斗零內二千五十一石十一斗零義州府水災民所受還上因分等回啓關仍停其餘一千五百八十六石十斗零亦爲準捧壬子甲寅乙卯三年條當捧舊還各穀四萬一千四百七十五石十三斗零內捧上三萬四千五十七石十二斗未捧七千四百十八石一斗會計都成册修送各該司
정조 22년 · 목
景慕宮春享在再明也
정조 22년 · 강
命壯勇大將趙心泰水原往來時虎符仍佩兼帶右捕將令他邊大將兼察
정조 22년 · 강
遣承旨詣景慕宮奉審摘奸
정조 22년 · 강
召見奉朝賀金鍾秀于誠正閣
정조 22년 · 강
命思陵參奉鄭東翼改差
정조 22년 · 목
禮曹啓言卽接思陵令所報則寒食祭享兩官當爲備員而參奉鄭東翼時在星州地尙未上來云請改差令該曹口傳差出以爲備員將事之地允之
정조 22년 · 강
敍卿宰侍從罷職人
정조 22년 · 목
備邊司啓言寒食在近各陵寢祭官當爲差遣而侍從罷散甚多無以分排云請侍從堂上堂下違牌坐罷人幷爲敍用令該曹口傳付軍職允之敎以卿宰侍從罷職人一體敍用前總戎使金持默前參判尹弼秉前參議李義綱前承旨李肇源金達淳李溏前府使申大尹
정조 22년 · 강
命卿宰當爲陞品人此後賓對時筵奏加望
정조 22년 · 목
吏曹啓言寒食祭祭官當爲磨鍊而除老病公故外實無排比之路年六十以上人亦爲通融塡差敎以差祭及試望極爲苟且此後賓對時當爲陞品人筵奏加望
정조 22년 · 강
以趙尙鎭鄭大容李泰永韓致應李海淸爲監試覆試一所試官金載瓚沈晉賢尹致性朴崙壽宋知濂爲二所試官
정조 22년 · 강
命兵曹佐郞柳遠鳴改差
정조 22년 · 목
因監軍單子敎以兵曹郞廳中抄啓文臣改差
정조 22년 · 강
仍任前總戎使金持默
정조 22년 · 목
因持默付軍職單子敎以旣敍用付軍職前總戎使金持默仍任牌招傳授密符敎諭書仍以前所授者用之事分付
정조 22년 · 강
命未下直守令明日辭朝
정조 22년 · 강
命來二十一日輪對當次人受默後日次來待
정조 22년 · 강
賑恤廳以凝善君子過年未葬者錢木題給啓
정조 22년 · 목
該廳啓言依下敎故疑善君子過年未葬者處錢二十兩木三疋布五疋題給
정조 22년 · 강
行諸承旨持公事入侍于誠正閣召見下直守令及咸鏡監司李集斗
정조 22년 · 강
重推水原留守徐有隣
정조 22년 · 목
承旨洪仁浩啓言水原留守徐有隣郭重大上言査啓旣多誤字年月之下不塡日字誠爲未安請該守臣從重推考原狀啓還下送使之改修正上送從之
정조 22년 · 강
全羅監司李得臣以本道所在乙卯整理穀移錄於常賑穀事知委列邑馳啓
정조 22년 · 목
該監司狀啓以爲謹依備邊司關道內各邑所在乙卯整理穀竝爲移錄於常賑穀通融糶糴之意枚擧知委於列邑守宰處矣
정조 22년 · 강
全羅監司李得臣以本道所在修城整理穀竝作備局句管軍作米事知委列邑馳啓
정조 22년 · 목
該監司狀啓以爲謹依備邊司關道內各邑所在修城整理穀竝作備局句管軍作米北道換作條七百石則亦一體合錄如有備局穀素無之邑則從便互換依例糶糴之意枚擧知委於列邑守宰處矣
정조 22년 · 강
遞承旨兪漢寧以宋銓代之前望也
정조 22년 · 목
漢寧不爲仕進也
정조 22년 · 강
吏曹判書閔鍾顯疏陳病狀乞遞賜批調理行公
정조 22년 · 목
以閔台爀爲大司諫具康爲思陵參奉康初仕也
정조 22년 · 강
命監試覆試二所差備官崔致翼朴鍾淳柳英喆竝拿勘
정조 22년 · 목
監試覆試二所啓言今日場中呼呈已久而差備官無一待令請收券官典籍崔致翼封彌官典籍朴鍾淳謄錄官校書校理柳英喆竝令該府拿問嚴勘允之
정조 22년 · 강
忠淸監司韓用和以本營所用雜物分定列邑爲弊之端及釐弊之方論列馳啓
정조 22년 · 목
該監司狀啓以爲伏奉聖敎本營所用雜物爲弊之端行會列邑逐條査問釐弊之策爛加商確期使實惠下究於民邑新弊不滋於營屬而蓋此營用雜物之分定各邑者自是流來舊規而會減之穀未免些略各種之價漸致騰踊以此貿彼不能
정조 22년 · 강
相當品物率多粗劣點退之弊誅求之習日滋月甚乃有代錢防納之例而其不足之價或有民庫充給者或有吏隸替當者以至海戶僧徒無不受害且其卜定只分兩等而不爲棑朔故用下無節支繼沒策每當遞易之時則引等別定之擧種種有之此乃邇來爲弊之端也目下穚捄之策惟有革罷與添價兩條中量處而若一竝革罷自營貿用則不但體面之苟艱亦多有事勢之掣礙謹就物種斟量損益元定價穀之太涉輕歇者量宜增價營中需用之不甚關緊者全數除減數爻之較多者量減之一切皆以排朔磨鍊足與不足必以當朔條了勘毋敢犯朔引用若其春秋分定則又以夏季冬末定爲期限各種若以本色責納則點退誅求之弊勢所必至故防納之例不得不因舊施行而防納之價又爲裁酌減定元卜定雜物都數合爲三十五種而其中九種則本非緊需而亦可自營門取用故全數除減十五種則緊於日用而數爻稍多故量宜削減十一種則或是土產而覓得不難或爲數少而需用不贍故依前仍置目今所存爲二十六種而會減價租本爲三千一百五十三石零而今番釐正時添價租乃爲七百十八石零向在戊申年其時道臣洪檍爲此雜物價添補別備錢二千兩分給列邑年年殖利時在實數合爲八千二百二十九兩零今番又以一千五百兩分劃添加使之補用於防納價不足之數而各其守宰專營拮據毋或更侵於吏民僧徒以爲杜弊塞源之意成節目分送各邑俾得以永久遵行
정조 22년 · 강
平安監司朴宗甲以穀多邑加耗作錢便否論列馳啓
정조 22년 · 목
該監司狀啓以爲本道穀多邑作錢便否論理狀聞事有命矣蓋穀多邑加耗作錢始自戊申創行謹就戊申以後穀簿考穀總耗條之贏縮較歲入應下之多寡則備邊司戶曹常賑廳句營之穀戊申折米總數爲八十四萬五千八百二十八石零而至丙辰爲五十四萬三千一百六十三石零九年之間所縮已三十萬二千六百六十餘石究其致則災歲停減之縮居其半其餘則應入之不足以當應下也乃以逐年之應入較之逐年之應下則還耗田耗之前爲七八萬石者今爲五六萬石支放用下則多近九萬少踰五萬大約放下之數過於來上而亦不無稍有贏餘之歲可以追補舊欠也若其一直縮去逐年犯本之至於多或三四萬石少猶八九千石者作錢之所致加耗作錢本以除穀多之弊也經用與放下皆自此穀中出來停退蕩減未捧之縮亦必在於此穀此穀之不得不減縮處也多則減之少則增之以馭其盈虛之權者顧不在於作錢至於民食之裕與不裕亦不係於此穀也他衙門與各該衙門穀之盡分取耗者其所增損闊狹非臣營所可從便故雖在穀多之邑割本發賣非所可論而必以元還餉穀年年排比半分條則歲以縮盡分條則年以滋近年穀多邑作錢不爲不多而還分之猶患不少者良以此也見今道內各邑穀總謂之少者尙不願添還稱以多者擧欲其減穀民食則可保無艱而元還餉穀比諸戊申已縮三分之一元還餉者非直爲民食也國計邊儲所係不輕支放會減每邑皆有始念弊生於多旣有發賣之擧則弊蠲則已不宜使之傷本也各年作錢之多寡雖無恒定而自戊申至甲寅俱過萬餘石乙卯九千石丙辰六千石可見其元穀之漸縮而作錢亦隨而減臣固未能裒益得宜以平還政而亦不敢不量入爲出思所以可繼之道故昨年則謹以穀多邑當年加入參互於各該邑當年應下其加入之不足於應下者初不擧論俾無犯本之患只就其有餘邑分定而都數乃爲二千五百五十石以此數作錢上送矣今若歲準七八千石作錢雖幸無水旱之憂停減之擧不出十年可料元總之漸縮而至於竭犯於穀少之邑而又將不足矣西藩重地留儲之無多已極寒心放下支用之節又靠於加分而辦則豈不大可悶哉以近年歲入放下作錢通瀜磨鍊多般斟量加耗作錢每年無踰於三千石則經用雖曰不敷糴本庶無加欠臣非不念度支需用之緊重而誠以實邊備災之具專在於元還餉則其所以謹於典守者不但爲目下民食而已請令廟堂稟旨分付
정조 22년 · 강
命江華府都試居首及賞試射沒技人竝直赴殿試
정조 22년 · 목
兵曹啓言觀此江華留守申光履啓本則本府武旅壯旅義旅別抄勸武舟師校卒今春等都試及賞試射時右列別案軍官閑良李逵愼都試居首旗牌官閑良金宗淳賞試射鳥銃貫三中沒技云今此李逵愼金宗淳似當依法典直赴殿試請上裁從之
정조 22년 · 강
遣承旨馳詣宗廟永寧殿永禧殿景慕宮奉審摘奸
정조 22년 · 강
召見咸鏡監司李集斗于誠正閣
정조 22년 · 강
命前假注書李運恒李致祜拿勘
정조 22년 · 목
承旨洪仁浩啓言堂后置簿不卽修正今日符單子書入時完符則漏落不書頒符則混同書入符信出納事體至重而若是做錯極爲駭然當該注書所當重勘而本院請推外無他罰何以爲之敎以事未前有當該注書令該府拿問各別嚴勘
정조 22년 · 강
命園所外禁養處刻竪禁標標石
정조 22년 · 목
壯勇大將趙心泰啓言園所外禁養卽台峯而定界今已累年尙此童濯居常憂悶矣今於奉審之行聞園令徐直修之言山下居民申光隣所訴以爲一自外禁養之後山底居民雖有墳塜不敢干涉於封禁之地而封禁亦不專一則村氓輩種種冒犯萬無成蔚之望自今爲始上中下民戶結以爲稧自稧中嚴科禁斷而若有犯者重則告官懲治輕則從稧施罰以責實效爲辭云矣蓋其呈訴上以爲所重下以爲私計結稧禁松間多行處公私竝濟亦有可據今姑依其訴許施恐涉方便而雖是外禁養只付洞稧終非重所重之道亟令本府刻竪禁標標石於山腰之下又使園令趁此植木時列植數帶松雜木於禁石之間俾得以標識境界則大小村民庶可知所懲畏不敢擅犯請以此出擧條知委留守及園令使之成節目擧行從之
정조 22년 · 강
江原監司李書九陳疏辭職賜批不廟堂稟處
정조 22년 · 목
疏略曰臣凡所踐歷無一稱塞至於藩宣之任曾試南服尤蔑善狀嚮叨嶺藩亦嘗力陳愚悃竟荷天慈俯從人欲委曲成就之德意非臣不肖所可仰酬竊幸其自玆以往庶得以保守微諒免累聖簡不謂今者又叨此東臬新除臣於是反復思惟誠不知其措躬之所也臣聞士夫辭受非獨一身之事其所自處蓋不可以不審今臣之辭嶺藩歲纔一周耳才不加長識不加進而難强之情勢猶夫曩昔而所叨之職則均是監司也前日則辭之今日則受之處義之顚倒恐不免爲識者之所笑伏願亟遞臣職
정조 22년 · 강
遞江原監司李書九仍差有司堂上
정조 22년 · 목
備局啓言江原監司李書九上疏批旨有下廟堂稟處之命矣所陳情勢何可每煩自引而第念方帶備局有司之任又有受敎編校之役方岳雖曰不輕廟務尤爲緊重且今有司不備擧行極多苟簡請所授藩任遞改仍差有司堂上使之專意察任允之
정조 22년 · 강
左尹李義弼陳疏請譴賜例批
정조 22년 · 목
疏略曰臣向來一疏輕犯衆怒而猶未能斂跡息影以避駭機果於昨冬陞試又復狼狽噫陞庠國之美典也爲泮任者文學才猷允叶士望至誠作興則庶補菁莪之化而臣則根孤植弱讎怨溢世又當覆轍在前之時顧何能抑躁竸鎭浮囂以擧職事哉徒感特畀之眷黽勉冒當以致宿怨新憾乘機交煽人言之危險不但止於諫啓之泛論而已大僚非斥之說無人不知則勿論所言之公私事段之虛實緣臣不忠無狀有傷我殿下則哲之明伏乞治臣辜恩僨職之罪仍令選部勿復檢擬於官職之望
정조 22년 · 강
命禁衛大將徐有大兼察左右捕將
정조 22년 · 목
政院以左捕將柳孝源兼察右捕將而以弘陵寒食祭獻官受香出去因所佩命召及大將牌傳令牌來請還納啓敎以仍佩往來禁將兼察
정조 22년 · 강
罷吏曹參議蔡弘遠職
정조 22년 · 강
刑曹以罪人李行訥招辭啓
정조 22년 · 목
該曹啓言罪人李行訥招辭以爲金川春明山下有銀店舊穴而以尹家山地之逼近因尹家之禁遏封標不採云故渠敢生採銀之計昨年十二月圖出戶曹關文躬往見之則果有採銀舊穴而與尹家墳山相距至於千餘步故意謂不爲逼近與本土人黃鍾源兄弟及趙明彥金時弘谷山人金再尙松都人吳時中朴景禧名不知狼川人南哥同情設店而募得鉛軍合力採銀次次穿入之際不知人塜自然深入而覆蓋之白缸一箇及片片朽木小小骨節現露鉛軍輩爲言故始知其古塜毛骨竦然使之停役矣翌朝諸尹知之告官摘奸時數片骨節尹昌祚收拾持去其餘骨節或有現露而混雜於亂土中渠旣非親自穿穴故不能一一詳知而圖得關文募人採銀乃犯人塜至於棺碎骨散之境到此地頭焉敢發明乎同情之人上項所告黃鍾源等八人外更無他人關文則自戶曹成出摘實云金川銀店之設而旋廢乃因尹山之逼近則可知其當禁處而李行訥之圖出關文藉賣官令募人穿山犯及人塜至使士夫家年久之葬乃有棺破骨散之境萬萬兇獰而今於訊問之下所犯情節箇箇自服則論其罪狀乃是極律摘奸形止後狀聞事謹依判下辭意纔已關飭而重囚論斷不可以其遲晩徑先勘律請待本道査啓更爲稟處允之
정조 22년 · 강
冬至使金文淳副使申耆以自燕離發馳啓
정조 22년 · 목
狀啓以爲臣等一行昨年十一月十七日入栅二十日臣文淳病留栅內臣耆與書狀官洪樂游奉表咨文先爲離發緣由及二十九日臣文淳自栅前進之由已爲先後馳啓耆一行十二月十八日入北京陪表咨文詣禮部無弊呈納淸侍郞多永武率諸郞官依例領受後臣等退歸南小館二十一日太上皇帝觀氷戲因禮部知會臣耆及書狀官詣西華門外柢迎太上皇帝乘黃屋小轎到臣等柢迎處使閣老和紳傳旨曰國王平安乎臣等對曰平安矣又問曰一國安乎又對曰安矣太上皇帝入西苑門仍令臣等隨來伺候於瀛臺近處有旨賜食引臣等一行坐於殿門簷階上俱賜飯桌又賜臣等御桌上克食少頃太上皇帝出御兩龍雪馬設氷戲臣等亦隨後觀戲二十三日賜臣耆及書狀官鱘鰉魚各一尾臣文淳一行則十二月二十五日追到燕京二十六日賜臣等及書狀官回回葡萄各一小帒二十九日皇帝行太廟歲暮祫祭因禮部知會臣等等待於午門外皇帝乘黃屋小轎侍衛甚簡出自千門臣等祗送黎明皇帝還宮良久自內賜臣等克食及鹿肉鹿尾仍令退歸三十日設年終宴於保和殿臣等兩人共一桌少頃皇帝先出御殿候太上皇帝陞殿御榻皇帝別設小榻西向侍坐樂作進爵文武官亦皆陪食又饋臣等酪茶一巡禮部尙書德明引臣等進御座前跪太上皇帝手擧御桌上酒盞使近侍賜臣等宴罷臣等退歸又賜臣等及書狀官榴柑各一桶又自內務府頒送宴桌二坐此則朝宴所受之桌云又自光祿寺輸送歲饌桌於臣等及書狀官今年正月初一日因禮部知會臣等與書狀官及正官等詣午門前伺候皇帝乘黃屋小轎幸堂子少頃回鑾鳴鞭動樂太上皇帝御太和殿皇帝在殿內西向侍坐文武官循序趨入臣等隨入殿庭立於西班末琉球使臣之右行三跪九叩禮太上皇帝旋卽還內又鳴鞭動樂皇帝御太和殿文武官及臣等行禮一如初儀禮畢退出歲幣中例有餘留瀋陽之物而臣過瀋陽時歲幣方物雇車已有來到故落留任譯歲幣中生上木三百疋紅紬一百疋綠紬一百疋好大紙一百五十卷好小紙二千一百一十卷粘米三石五斗四升一依禮部公文計數存留其餘則交付押車章京使之領運十二月二十五日無弊到館二十九日因禮部知會歲幣方物無弊呈納於各庫粘米則因庫官有故正月初二日始爲呈納所餘補物則各庫郞官及通官大使等處依例分給初五日皇帝幸天壇行祈穀大祭臣等詣午門前祗送初六日回鑾時當爲柢迎而是日太上皇帝與皇帝幸圓明園兩處迎送謂難兼行自禮部只以太上皇帝動駕時柢迎之意知會故臣等與書狀官俱詣三座門外何候日出後太上皇帝乘黃屋小轎到臣等柢迎處顧眄而過須㬰皇帝坐馬而出御乘鞍俱皆用黃色左右若千官騎馬侍衛初十日臣與副使同往圓明園住接閭舍則聞已前期設蒙古帳幕於山高水長之前云十一日通官引臣等入就班次太上皇帝乘黃屋小轎而出臣等柢迎後太上皇帝入御蒙古大幕皇帝西向侍坐動樂設雜戲親王及蒙古王以下俱賜宴桌臣等兩人共一桌饋酪茶一巡禮部尙書德明引臣等詣御坐前跪太上皇帝手擧御桌上酒盞使近侍賜臣等宴訖太上皇帝乘轎還內皇帝跟後步還內務府預設賞賜桌於帳前左右頒賜親王以下及各國使臣賜臣文淳錦三疋漳絨三疋大卷八絲縀四疋大卷五絲縀四疋大荷包一對小荷包四箇臣耆錦二疋漳絨二疋大卷八絲縀三疋大卷五絲縀三疋大荷包一對小荷包四箇歲初設宴於紫光閣例有此賞賜而今年則不設紫光閣宴故移給於蒙古幕宴而琉球使臣賞賜亦如臣等通官以太上皇帝特旨引臣等進詣正大光明殿內俾觀左右䱯山行中員譯之黑團領者俱爲隨入琉球使臣亦許觀光此則近年未有之事自殿內至檻外皆鋪花紋玉石䱯山製樣則正大光明殿內東西壁俱有層桌桌上作五采蓬萊山之形巖壑高闊樓閣層疊珍禽奇獸琪樹瑶花雜還焜煋不可名狀內設機關而外牽繩索則仙官姹女自谷而出繡幛寶蓋從天而降扃戶自開人在其中急灘如瀉帆檣齊動桌下圍以小帳帳內設樂器而機括乍搖止作如法其聲則俱是笙管絲鍾臣等退出後自禮部知會撰進觀燈詩而以上元賜宴觀燈爲題故臣等各製七言律詩一首以進十二日朝自禮部還給前詩又送他題而以承恩宴賚觀燈恭紀爲題此則昨日製進之詩未及登徹旋更出題云故臣等又製七言律詩一首以進琉球使臣亦爲應製十四日擬設燈戲於山高水長而以風勢之太緊姑爲停止十五日朝先設放生戲又賜宴於正大光明通官引臣等入詣殿檻外太上皇帝陞殿皇帝西向侍坐動樂設戲各賜饌桌及酪茶一巡禮部尙書德明引臣等至御座前太上皇帝手擧御桌上酒盞使近侍賜臣等本班又賜御桌一器印花長餠及一盤猪羊須臾太上皇帝還內皇帝隨入罷宴通官來傳禮部言進詩使臣今當受賞留待爲可臣等退待正大光明外門臣等在東琉球使臣在西禮部侍郞多永武傳授御前加賞蠎縀二疋大小絹紙四卷福字方箋一百幅筆四匣墨四匣硯二方玻璃器四件雕漆器四件臣等處各賞大縀一疋絹紙二卷筆二匣墨二匣琉球國王及使臣賞賜亦如之又設燈戲於山高水長通官引臣等進詣花障子內班太上皇帝出御山高水長皇帝如前侍坐設角觝戲賜酪茶一巡饋菓盒及猪羊肉鹿尾盤又以元宵餠各一器遍及於臣等及從人燈火雜戲西洋鞦韆次第設行砲▣埋火尤爲轟烈聲響如雷烟熖漲空十六日還歸館所十九日更詣圓明園飯後通官引臣等山高水長庭下太上皇帝出座皇帝侍坐德明以特旨卽引臣等至御座前太上皇帝使和珅傳言曰伱們還歸以平安以過之意傳于國王可也臣等叩頭退出班次各賜酪茶一巡菓盒餠肉之饋燈戲砲具之設一如上元日宴幾畢皇帝先入宴畢後太上皇帝入內禮部官皆退去宦侍手招通官引臣等隨入山高水長閣之內從後門出逶迤數三十步太上皇帝所乘黃屋小轎載于小船船上從官不過四五人此時日已昏黑而無燭炬火但有一人以火筒從岸前導明照左右火筒製擈以土作筒形外施繪綵內裝火藥節次衝火光熖燭地似因火禁甚嚴不用燃燭之故臣等乘小舟從行琉球使臣亦爲隨入觀其處地極爲深嚴兩岸皆夾造山間或有石築假山山亭水閣合爲六所舟行幾一里始泊岸而下卽慶豐圖也皇帝先己來候於此侍坐如儀御屛則紙塗而黃其中每層安架燃燭晃朗前設燈架如御屛樣而高廣倍簁燈架左右俱設燈棚如白塔形下廣而上尖面面燈影不可數計仍賜閣老以下及臣等酪茶一巡設雜戲於庭前少項罷宴隨入朝官不滿數十人臣等退出後又乘小舟順流而下登岸步行一帿場此是正大光明之後也仍爲出來二十四日因禮部知會臣等與書狀官及正官等詣午門前領賞御前年例回送禮卑外萬壽聖節表縀四疋禮袖四疋粧縀三疋雲縀三疋豹皮七十張馬一疋玲瓏鞍䩞全部一體祗受逢授於上通事處使之一時呈納于臣等復命之日琉球使臣二十五日另爲領賞二十六日上馬宴設行臣等與書狀官及正官等詣禮部行三跪九叩禮而琉球使臣隨同領宴當日輸送上馬宴床於臣等所住南小館回咨文四十一度成出本月二十九日臣等一行自北京離發臣文淳軍官金載俊臣耆軍官金俶譯官玄時旭授狀啓先爲發送
정조 22년 · 목
鼓三嚴具軍服乘轎出萬八門保定門由建陽門敦化門至崇禮門外歷臨關王廟行再拜禮命守直官邊將差送守僕等考例施賞而東廟守直官守僕等一體爲之仍乘轎進發至舟橋宣傳官啓稟渡涉號令如例少駐龍驤鳳翥亭宣傳官啓稟落旗予曰出宮時有毛具下敎而不爲傳之當該司謁令留都所決棍後降定哨軍至始興縣行宮晝停命鳴鑼單擺開摔鈸等節次至還宮竝除取稟擧行壯勇大將率鄕軍二哨善騎隊二哨爲先廂禁將率兵馬一哨爲後廂龍虎營亦爲後廂訓局步軍二哨壯營京步軍二哨上番軍一哨使之落後從便待令於信地少頃進發至肆覲坪雪意頗緊命侍衛軍兵雨具從便爲之至眞木亭前路壯勇外使徐有隣率親軍衛別軍官及入防軍四哨出待仍作先廂之前列駕入長安門由鍾街左右軍營前路新豐樓左翊門入維與門降轎仍御行宮命旗幟取稟等節依例擧行予謂承旨李益運曰予氣甚憊背寒咳嗽尤爲難堪明日拜園恐難如期爲之矣益運曰朝者歷臨南廟時仰聆玉音仰認有外氣已不勝下情之煼悶今承下敎症候有添萬萬焦灼矣俄於閤外見大臣閣臣爲承候來待矣予曰今則不可酬應難以召接卽爲出去分付外使與園官祭物姑勿熟設祭官勿爲等待分付兵曹詣園時先後廂軍及各樣軍兵去就姑勿磨鍊軍令亦勿入之更待下敎也
정조 22년 · 강
召見左議政蔡濟恭右議政李秉模藥房提調沈煥之副提調徐龍輔及隨駕諸閣臣于維與宅
정조 22년 · 목
承候也○濟恭曰伏聞入侍承宣之言聖體有欠安之節下情不勝驚慮卽今諸節若何予曰膈痰凝結又有寒氣往來似痁非痁誠爲可悶矣秉模曰今日風雪甚爲不佳以致聖候愆和下情萬萬憂悶矣煥之曰水刺之節若何予曰膈痰如是凝滯姑未進御矣內閣提學鄭民始曰近以日氣寒冷之故外間輪行之感亦多有之而今日晩後風雪尤爲乖常此時觸冒安得不致此症候下情萬萬悶迫矣予曰非但今日觸冒自去月念間膈氣往來甚覺不平今日動駕非不欲更退數日而軍兵之旣聚旋退亦甚可悶不得已出宮矣濟恭曰軍兵之弊雖曰可悶比之聖躬調攝輕重果何如也此等處每念節宣之方下情甚爲悶迫矣予曰卿等亦庶幾知之乎每年此行何嘗有無病往來之時乎非特外氣而已情理與事勢不能不然何可以氣少不平之故番番退行也煥之曰醫官方入來使之診候後議定湯劑何如予曰不必診脈使之各陳所見議定當進之劑可也仍命醫官李周憲李惟鑑朴宗潤招入議藥周憲曰今此症候痰爲主而外氣尤緊不換金正氣散依本方進御似好矣宗潤曰藿香正氣散似勝矣惟鑑曰正氣散本方中白木代入蒼木白茯苓代入赤茯苓進御似勝矣予曰諸醫只知外氣不知病源故其言如此矣予意則小靑龍湯似好更問于諸醫可也周憲等曰果好矣予仍敎曰進御加減靑龍湯一貼煎入煥之曰今番隨駕諸醫雖於御醫中蒙點而皆未免生疏莫重御藥不可率爾議定首醫康命吉使之催促出來好矣予曰朝於龍驤鳳翥亭已令出來似當匪久來到矣民始曰然則姑俟首醫之來更爲議定似好矣予曰俄下榻敎今姑置之濟恭曰臣等俄於閤外有所講確者矣上候雖是一時微感旣如是未寧晩來風日又甚寒冷明日之必爲和暢有未可知目今群下之所仰望者豈有過於調護聖躬而聖上亦以陟降之心爲心則尤豈可拘於禮節不思所以保嗇節宣之道乎此地便是齋殿鑾蹕戾止瞻望珠邱聖慕已伸矣何必駕詣齋所躬行酌獻然後方可謂之展誠乎明日展拜姑爲停止更待數日聖候之夬復常度自此直爲回鑾似好矣秉模曰臣亦俄與僚相爛熳商確而如是爲定於情於禮少無未安矣予曰事關拜園何敢一毫或涉於文具病如難强則雖直爲回鑾無所不可如或可强則旣到此地何敢不躬展此則當觀勢有所下敎展拜日子則姑爲退定好矣民始曰展拜日子旣有更待下敎之命各司各營盤纏糧米蒭豆當依丙辰年例竝自外整理所更爲磨鍊上下乎予曰唯
정조 22년 · 강
命明日顯隆園親祭更待下敎爲之
정조 22년 · 강
命藥院提調隨駕閣臣明日入侍
정조 22년 · 목
藥院提調及隨駕諸閣臣更爲承候請對有是命
정조 22년 · 목
敎曰春到記當於監試唱榜後爲之三日製欲於鄕儒在京時進定弘文提學再明日牌招仍令通方外試紙用大好紙
정조 22년 · 강
命前江原監司徐有防還穀加分依狀請許施
정조 22년 · 목
備局啓言卽見江原監司徐有防狀啓則以爲道內還穀自來不敷以其當分之數實無塗抹均分留庫中四萬七千三百四十石特許加分事請令廟堂稟旨分付矣本道昨年穡事雖曰稍登峽民種糧每仰還穀加分之請無歲無之請依所請施行畢分後實數更令依例狀聞允之
정조 22년 · 강
遞宗廟提調金載瓚
정조 22년 · 목
政院啓言因禮曹草記明日宗廟修改提調當爲進參而都提調洪樂性身病提調金載瓚監試會試試官進去無以備員令政院稟旨變通事允下矣合有變通之道何以爲之敎以提調許遞今日政差出
정조 22년 · 목
以沈煥之爲宗廟提調金履翼爲江原監司
정조 22년 · 강
行諸承旨持公事入侍于重熙堂
정조 22년 · 강
命贈右議政安坦大墓令該邑封植仍令搜訪遺孫嚴飭守護
정조 22년 · 목
承旨宋銓啓言臣於昨秋輦路承命致祭於諸臣之墓聞安山郡有贈右議政安坦大墓而見漏於畿營錄入之時且聞其子孫零替封植守護之節歲久荒廢全不成墓道貌樣云旣有所聞故今因言端仰達矣敎以卽令畿營分付該邑使之封植亦令該曹搜訪遺孫嚴飭守護草記
정조 22년 · 강
遞承旨李晩秀以徐邁修代之前望也
정조 22년 · 강
遞漢城左尹李義弼
정조 22년 · 목
因坐不坐單子敎以未肅拜亞尹許遞
정조 22년 · 강
命時囚捧供徒配限滿回啓令次堂擧行
정조 22년 · 목
政院以判義禁閔鍾顯違召更請牌招啓稟敎以令次堂擧行
정조 22년 · 강
召見來待諸臣于便殿壯勇提調鄭民始壯勇使趙心泰華城留守徐有隣
정조 22년 · 목
予曰還弊今當釐正留庫當爲幾許乎有隣曰分留則以半分半留爲定留庫當爲二萬石城內留庫亦不下萬餘石留庫比前旣多則倉舍之不足尤爲可悶方欲從近新造矣予曰胎峯禁養內使才已出擧條而非但禁養亦當勤加播植蓋此處與洪範山相近初因專意於洪範諸山而未暇及此矣近因洪範之蒼鬱益覺此地之不可不播植限以幾年當有茁茂之效乎心泰曰地亦宜木易以滋殖不出數三年當至蒼鬱矣予曰萬年堤之水門當開於午方堤役之訖當在何間有隣曰限以來初庶可畢工矣民始曰利民之具莫大於堤堰而近因役民之難率多廢棄洪州之合德坊築爲國內水利之最大者而不復疏濬已爲三十年所棄沃田畓殆過萬石餘矣湖南之萬頃等九邑一望平野元無水根賴以灌漑者專籍堤堰近年以來此堤湮塞便成平地故無歲不入於災結矣予曰此等處可以疏濬乎民始曰如洪州等處若用民力一年內可以復舊矣旣爲民生之蒙利則何憚於用民乎予曰華城御史書啓見之乎其所陳弊瘼何如民始曰其所論諸條亦自消詳而聞亦有事勢之不得不然者若付之外使可以釐正者從便釐正則似好矣予曰此果好矣迎華驛弊亦有御史呂駿永所條列而間亦多難處者此亦另加釐正好矣華城一府規模未定寬猛之得中實爲難矣而外使有太寬之名至有言言稱好之譏須思弦韋之方予曰軍政一事合有別般釐正爛商廣問以爲從近措處之地也民始曰軍丁之弊繡啓亦言之而黃白之徵無邑不然此實由班戶之多矣予曰黃白之徵豈忍爲之所謂班戶者必多冒濫亦豈盡班戶乎有隣曰日前行幸觸寒勞動以致聖候之愆和旋卽平復實切慶幸而每年園幸之定於解凍之前有乖調攝之方此後則夬待春和實爲合宜舟橋之代以船艙亦無不可矣予曰園幸雖從省約陪從亦爲夥然若用船艙則隨駕軍兵之渡涉豈不爲鉅弊乎民始曰龍舟渡涉卽是已行之例而軫弊之聖念旣至若此則以八月爲定似爲兩便矣予曰秋後異於春初日氣陰晴難以預料至於四五月之交漕船之上來者若多則可以造橋而亦果無爲弊之端乎此則欲一試矣
정조 22년 · 강
命壯勇外營所屬各邑官門聚點依例擧行
정조 22년 · 목
壯勇外使徐有隣啓言月前外營春操取稟狀啓以屬邑軍制之未及就緖有還下送之命矣合操等節當待軍制就緖更爲稟旨而至於各其邑官門聚點係是停操時應行之事依例擧行之意分付外營所屬各邑恐合事宜從之
정조 22년 · 강
命時囚權偗定配崔致翼等考律勘放
정조 22년 · 목
義禁府啓言咸悅前縣監權偗公穀反弄事全羅監司李得臣査啓則以爲今以諸囚所供參互該縣監爰辭則其所犯科尤爲彰著旣曰私賑擅用倉穀已是襲謬而夤緣外貢移納稅穀尤是不法京作錢一千石旣未執錢以本色捧入則外授人處以元穀出給可也報營門還寢亦可也而乃以換作之擧不念犯法之歸窮民則有防納之弊監色有徵縮之怨蓋倉米千石當給外授人而三百八十石零則以本色出庫租一千七百九十石零則以米七百餘石準折出庫逐石改斛換作稅米而稅米與還穀精麤不同故稅穀一石代以還米則給一石三斗以租則給二石十一斗作稅米七百二十石而如是之際米縮爲一百十五石租縮爲二百三十九石仍爲分徵於監色等處而稅米七百二十石每石執錢九兩則民間之爲弊倉屬之成逋已無可言且以立本一事言之稅米執錢六千四百八十兩內五千兩出給外授千石價而加給三百兩餘數一千一百八十兩則一千兩米每石二兩五錢貿得四百石一百八十兩租每石一兩貿得一百八十石而米二百六十石及租一百八十石還報私賑時所用米一百四十石還充當初民庫貸下該縣監所供中賑資所用歸之於外授發賣條吏鄕縮穀歸之於外授不足條云而今以諸招見之一是那移一是料販由前而擅弄公穀由後而換作正稅揆以法意合有重勘云當初道啓之擅賣公穀卽是今番査啓中稅米相換蓋其經紀私賑之際夤緣於外授人便宜換貿用於賑資其所區處俱有所據雖與營私染指有異而旣失典守之法難免反弄之科莫重正稅恣意互換以致監色徵縮之怨重貽民人防納之弊者固已可駭至於民庫貸下數至百餘石之多則其襲謬擅貸之罪不可以旋卽還充有所寬恕請照律勘處允之又啓言保放罪人權偗査啓啓下請還囚後稟處敎以議處照律皆以次堂擧行又啓言權偗杖一百收贖告身盡行追奪流三千里定配私罪施行允之敎以功議各減一等又啓言收券官崔致翼原情以爲渠以二所收券官依例來待于場外已久而呼呈之後始令招入故未免遲遰云封彌官朴鍾淳原情以爲差備官之呼呈前預先招入卽試場規例而自朝至午依例等待呼呈之後始令入來故入去之際以致收券之少遲云謄錄官柳英喆原情以爲渠當謄錄官之任曉詣場外以待試所之預爲知委呼呈之後始令招八自致遲滯云朴鍾淳則所當請刑而曾經侍從請議處崔致翼柳英喆則請刑推得情敎以竝考律勘放後草記功議區別
정조 22년 · 강
放徒配罪人元有朋李宗爀具純
정조 22년 · 목
因金吾限滿草記允之
정조 22년 · 강
監試覆試試官出榜詣闕
정조 22년 · 목
進士居首曺錫正生員居首鄭燖
정조 22년 · 강
推承旨洪仁浩試官趙尙鎭金載瓚等拿處主掌官金民柱尋命民柱分揀
정조 22년 · 목
敎曰坼榜前肅單先捧當該承旨及試官推考該所主掌官拿處因民柱囚單敎以分揀放送
정조 22년 · 강
召見黃海兵使金㷞于誠正閣
정조 22년 · 강
承旨徐邁修陳疏引義賜例批
정조 22년 · 목
疏略曰臣向於栢府猥玷長席適値遇災修省之日賓對有命病未趨造惶隕怵惕譴何是俟果然論勘之擧發於司直之地遣辭旣嚴規責且切臣實自速固當甘受而已第其句語之中竊有所萬萬驚懍者夫慢忽二字已是人臣之大戾而至於爲其臣子一句又非尋常官箴之比令人毛竦直欲鑽地而不可得也雖曰已經薄勘情地尙切危蹙今何敢以職名之稍改揚揚冒膺乎乞命鐫削
정조 22년 · 강
召見弘文提學閔鍾顯于誠正閣
정조 22년 · 강
遞承旨李相璜以金達淳代之前望也
정조 22년 · 강
設三日製于泮宮以閣臣承旨抄啓文臣兵曹堂郞加差試官
정조 22년 · 목
以知子之來之雜佩以贈之爲賦題敎曰右承旨持此御題與弘文提學偕往泮宮試取以來入門九千七百五十三人收券三千三百張政院啓請奎章閣提學鄭民始沈煥之藝文提學金載瓚牌招同參考試敎以藝文提學在試所內閣提學牌招旣通方外入門夥然對讀官則入直外玉堂抄啓諸文臣入直兵曹郞廳加啓下又敎以入門近萬而收券時限爲人定宜念鄕儒滯京之弊卽當出榜直提學以下仕進閣臣及承旨中舊選抄啓文臣試官加差入侍又敎以承旨宋銓兵曹入直堂上試官加差
정조 22년 · 강
科次三日製試券于誠正閣取河錫朋等五十人
정조 22년 · 목
敎曰三日製慶尙道三中幼學河錫朋直赴會試京三下一幼學曺錫倫京畿三下一幼學金在恒咸鏡道三下幼學金應一各給二分京三下進士趙學春幼學李在憲金載允生員鄭淞鄭昌耆進士趙鍾永幼學李鍾翼京畿三下進士成海應幼學李命錫洪秉喆宋禧永華城府三下幼學李心會金魯文李文在開城府三下進士韓敬素廣州府三下幼學李仁謙李惠默江華府三下幼學洪秉恒沈昌賢江原道三下進士權漢玉幼學李相延元有永黃海道三下幼學鄭德濟李亨祖平安道三下幼學全耕蔡興淳鄭已耘忠淸道三下進士洪樂玄幼學洪集休李褀胄李洪淵閔英世徐弘老全羅道三下幼學宋東金希聖李觀進李彥輔閔百粲權思永慶尙道三下幼學金在器生員朴善浩幼學宋廷德文聲駿咸鏡道三下幼學崔南爀李牧榮韓達元各給一分
정조 22년 · 목
義禁府啓言前假注書李運恒李致祜等原情以爲渠等愚迷生疏密符出納之際不知置簿册之在於堂后未得修正致使莫重符單子有此錯誤之擧云請竝刑推得情敎以除刑推議處又啓言李運恒李致祜等符信出納事體至嚴而堂后置簿全不修正致有錯漏之擧誠極駭然請以此照律允之又啓言時囚罪人崔致翼朴鍾淳柳英喆等竝考律勘放功議區別事命下矣各杖八十收贖奪告身三等而朴鍾淳柳英喆功減一等崔致翼無功議云奪告身三等放送
정조 22년 · 강
命當該中官朱世章拿處
정조 22년 · 강
召見京畿監司李在學及入格儒生于誠正閣
정조 22년 · 강
命直講鄭履綏改差司成鄭來百汰去
정조 22년 · 목
敎曰成均館久任郞廳有實病人改差無端不爲入直人汰去與未差之代今日政差出使之推移入直
정조 22년 · 목
以魚用謙爲吏曹參議金勉柱爲左尹權裕爲同春秋
정조 22년 · 강
命太常議諡時本寺正以曾經玉堂人差出事戊辰擧條批旨後旋仍前規之文跡使之考出報來
정조 22년 · 목
吏曹啓言卽接奉常寺牒報則以爲戊辰九月二十七日儒臣入侍時應敎黃景源所啓國朝之制奉常正職掌議諡而或有議諡不公者則令應敎以上駁議矣近者應敎議諡而奉常正無所可否非國制之本然也自今以後議諡時使奉常正協議定諡以復故規似好矣上曰此後議諡時以曾經玉堂人員差出奉常正俾與詳議定諡可也事昭載本寺謄錄矣今當議諡之時本寺正金晦彬旣未經玉堂勢難參諡卽速入啓變通以爲及時擧行之地云旣有先朝受敎而本寺未及詳考在前則未經玉堂而或有參諡者至於今番則自本寺考出謄錄有此請遞之擧則不可不卽速變通奉常寺正金晦彬請今姑改差其代口傳擬入敎以受敎皆從後施行擧條批旨定式之後亦以兩司正擧行則此必經稟而然者更考草記又啓言依下敎更爲詳考則臣曹謄錄雖載戊辰年批旨受敎而其後無經稟以兩司差出之事故問于奉常寺則自戊辰以後至今爲五十一年而諡坐之參皆是曾經兩司之人其中以曾經玉堂人參坐者僅有八人初無經稟後更爲定式之事云以此觀之則戊辰以後雖有受敎定式而因襲前規似未卽遵行而然雖以本寺正金晦彬言之昨年則參諡而至於今番則始乃考出有此請遞則有難强令參坐金晦彬今姑改差依定式以曾經玉堂人口傳擬入敎以雖無經稟之文跡戊辰于今五十一年之間曾經玉堂人爲正者只云八人則可知其必因筵稟仍舊貫擧行而然者該寺正金晦彬之昨年旣參坐今忽以本曹文跡未詳之事報來者亦涉輕率更令該寺詳考戊辰擧條批旨後旋仍前規之本寺所在文跡使之考出報來事分付
정조 22년 · 강
忠淸監司韓用和以韓山郡守宋時淵罷黜啓命狀本還下送使之扶病賙飢
정조 22년 · 목
敎以此時賙飢之處邑宰何敢言病乎狀啓還下送使之扶病賙飢萬一遲滯還官卽其地方定配後狀聞
정조 22년 · 강
慶尙監司李亨元以道內修城整理米租移錄軍作穀一如原穀例糶糴乙卯整理租盡爲移錄常賑穀形止馳啓>
정조 22년 · 강
命去戊辰應敎黃景源筵奏批旨後太常正仍前差出之文蹟更考以聞
정조 22년 · 목
吏曹啓言令奉常寺詳考戊辰擧條批旨後旋仍前規之本寺所在文蹟考出報來事命下矣申飭該寺則所報以爲謹按謄錄中只有戊辰年應敎黃景源所啓擧條批旨前已謄報者旋仍前規一款更無可考文蹟敎以其後如無更下之下敎或筵奏則豈有仍舊貫之理乎更考草記
정조 22년 · 강
命修撰尹悌東遞差
정조 22년 · 목
悌東以其六世祖贈右議政昕議諡時不能引義使赴公寮宷備員參坐雖不同參共居一館格例旣壞私義難安疏陳情勢徑出禁扃政院請推考警責仍卽牌招敎以今聞身在直中則其冒嫌之失勢難仍置遞差
정조 22년 · 강
承旨洪仁浩金達淳因玉堂李翊模自引諡望犯
정조 22년 · 강
諱事陳章徑出命該玉堂遞差仁浩等罷職
정조 22년 · 목
翊模以前判書申應顯諡望犯所當諱因喉院覺察追還改送且以僚官尹悌東以其先祖事不善避嫌至有自引徑出而不能指導陳疏自引仁浩達淳聯疏略曰臣等於日昨坐直也適見弘文館諡望擬入間有犯諱之字故對館吏有所提及旋自本館推去改入而卽伏見應敎李翊模到院疏本則上款辭意以此自引伊時事實雖異於還給議諡事體不輕而重則言及館吏未免疏率彼旣引咎則在臣等私義亦難晏然玆敢陳章自列徑出禁扃伏乞亟遞臣等之職仍治瀆擾之罪敎曰莫嚴者諡法則設有犯諱處登筵警咳或論理請推爲可豈可私自分付於館吏乎政院事已極駭然而諡望到院便已罷坐又何敢旣議旋改不念其壞却館規乎玉堂事亦非矣而玉堂之自引猶可恕承宣之自明尤可駭當該玉堂遞差卿等罷職政官明日牌招玉堂闕員差出待下批牌招使之更爲擧行
정조 22년 · 강
命行公諸玉堂竝許遞
정조 22년 · 목
敎以雖未參坐壞例之失固無異同行公玉堂竝許遞
정조 22년 · 강
以李書九李泰永爲承旨前望也
정조 22년 · 목
敎以明日當由逌瞻門詣景慕宮展拜該房知悉
정조 22년 · 강
命園幸隨駕人待下敎待令之類明日待令
정조 22년 · 목
敎曰園幸隨駕先試者外待下敎待令之類明日待令試官兵判壯勇大將禁將禁軍別將善騎別將爲之依內試射例待令侍衛置之該房知悉
정조 22년 · 목
具翼善冠袞龍袍乘輿出永淸門弘化門入逌瞻門至神門外降輿詣版位再拜陞詣廟內奉審命蓋瓦差池處卽爲修改入齋室少頃出齋室乘輿出逌覲門入月覲門詣春塘臺降輿御小次
정조 22년 · 강
御春塘臺行別試射施賞有差試官壯勇提調鄭民始兵曹判書李時秀壯勇大將趙心泰禁衛大將徐有大禁軍別將柳孝源善騎別將申應周
정조 22년 · 목
具平戎服陞座兵曹判書禁軍別將行軍禮訖命右承旨李益運與壯勇提調鄭民始善騎別將申應周監各色軍兵砲放於丹楓亭左副承旨宋銓與禁軍別將柳孝源兵曹佐郞鄭文始監禁軍試射於下老門本營將校善騎隊駕前別抄駕後禁軍武藝廳待令別監訓局敎鍊官馬兵之以小布柳葉箭應射者及內禁衛鐵箭自願者本營各哨軍訓局馬兵武藝廳兵曹標下軍兵之技藝應射者皆於帳前試取試規則先小布次貫革次鐵箭次馬技及技藝予曰今日試射與他自別入格人竝施優賞直赴殿試之人使宣傳官塗墨仍使各其營賜樂試射訖以次頒賞命賞米之未及待令者皆於各其營放料日分給○兵曹小布入格駕後禁軍折衝朴載潤四中折衝朴秀文等二人三中加資閑良孫錫謨等二人二中各內下筒箇一部柳葉箭入格駕後禁軍折衝朴載潤邊三中已加資於他技代熟馬一匹閑良孫錫謨邊二中直赴會試折衝朴秀文等二人邊一中各內下長弓一張鳥銃入格標下軍兵邊二中一人木二疋邊一中二入各木一疋技藝入格標下軍兵上中二技三人各木二疋上中單技三人各木一疋以上園幸十年十一次隨駕人柳葉箭入格駕後禁軍閑良朴師潤貫二中邊二中閑良朴成培貫一中邊二中竝直赴殿試出身片聖元邊三中內下筒箇一部閑良申翼旼邊三中直赴會試折衝徐光赫等三人貫一中邊一中各內下長箭一部閑良劉德顯邊二中直赴會試折衝辛弼文等十一人邊一中各內下長弓一張以上今番園幸隨駕人小布入格待令別監二中一一人一中一人竝直赴會試以上園幸十年十一次隨駕人柳葉箭入格別監貫一中一人直赴會試以上今番園幸隨駕人鐵箭入格一百四十步以上宣薦內禁衛閑良洪重鉉一百三十步以上額外內禁衛閑良趙濟弘竝直赴殿試小布入格宣薦內禁衛出身任希慶額外內禁衛閑良李元敬二中竝直赴會試以上內禁衛春等試射入格人○壯勇營小布入格敎鍊官閑良朴東源四中直赴殿試壯勇衛嘉義金得成三中內下筒箇一部壯勇衛折衝金鼎九出身黃千一等三人別武士折衝姜世文等二人二中各內下筒箇一部監官前五衛將卞世義別武士出身異在益一中各內下長弓一張柳葉箭入格壯勇衛嘉善朴慶基貫一中邊二中別武士出身異在益邊三中竝加資敎鍊官閑良朴東源別武士折衝金恭鼎貫一中邊一中各內下弓箭一部壯勇衛嘉義金得成等二人邊二中各內下帿弓一張箭竹五十箇監官前五衛將卞世義壯勇衛折衝金鼎九等二人別武士嘉義朴載遠失人折衝李壽耼邊一中各內下長弓一張善騎隊邊四中一人直赴殿試邊三中一人加資貫一中邊一中一人邊二中一人竝直赴會試邊二中二人各帿弓一張箭竹五十箇邊一中十二人各內下長弓一張鳥銃入格各色軍貫二中邊一中一人直赴殿試貫一中邊二中一人直赴會試邊三中一人木二疋布二疋貫二中一人木二疋布一疋貫一中邊一中四人各木一疋布一疋邊二中十三人各木一疋米二斗貫一中八人邊一中五十八人各木一疋三哨軍貫一中邊一中三人各木一疋布一疋邊二中三人各木一疋米二斗貫一中三人邊一中十八人各木一疋技藝入格吹鼓手上中上下二技十二人各木一疋布一疋上中單技三人各木一疋上下單技九人各布一疋四所吹手上中二技一人木二疋上中上下二技二人各木一疋布一疋上中單技三人各木一疋上下單技十二人各布一疋牢子上中上下二技十四人各木一疋布一疋上下二技一人布二疋上中單技四人各木一疋上下單技八人各布一疋中司三哨軍上中二技一人布二疋上中上下二技二十九人各木一疋布一疋上下二技一人布二疋上中單技十三人各木一疋上下單技十五人各布一疋帳幕軍上中上下二技三人各木一疋布一疋上中單技一人木一疋上下單技三人布一疋大旗手上中上下二技九人各木一疋布一疋上中單技二人各木一疋上下單技四人各布一疋牙兵上中上下二技三人各木一疋布一疋上下二技三人各布二疋上中單技二人各木一疋上下單技七人各布一疋塘報手上中單技一人木一疋上下單技四人各布一疋燈籠軍上下二技五人各布二疋上中單技二人各木一疋上下單技三人各布一疋巡令手上中上下二技十三人各木一疋布一疋上下二技五人各布二疋上中單技一人木一疋上下單技九人各布一疋馬技入格善騎隊上中四人各木一疋上下十六人各布一疋鞭蒭入格善騎隊六中三十四人各內下筒箇一部五中十二人各木二疋以上竝園幸十年十一次隨駕人柳葉箭入格壯勇衛資憲金宗儉邊四中加資出身曺元振貫一中邊二中邊將除授崇祿陸重秀等六人邊三中各內下弓箭一部閑良韓亨祿邊三中直赴會試資憲韓大順等二人貫一中邊一中各內下弓箭一部崇政申德就等十一人邊二中各內下長弓一張箭竹三十箇閑良崔旭邊二中直赴會試嘉義趙元範等二人貫一中各內下帿弓一張正憲王道吉等二十八人各內下長弓一張以上今番園幸隨駕人柳葉箭入格武藝廳貫一中邊二中一入直赴殿試貫一中邊一中三人各木二匹布一匹邊二中六人各木一匹布一匹邊一中一人木一匹技藝入格上上上下二技一人木一匹布一匹又布一匹上中二技一人木二匹上中上下二技三人各木一匹布一匹上中單技一人木一匹上下單技十人各布一匹以上竝園幸十年十一次隨駕人○訓鍊都監小布入格敎鍊官出身具始昌三中邊將除授柳葉箭入格馬兵邊二中一入直赴會試貫一中一人邊一中三人各內下帿弓一張鳥銃入格軍兵貫一中邊一中二人各木二匹布一匹貫一中二人各木布一匹邊一中八人各木一匹馬上技藝入格馬兵上上單技五人各木二匹米三斗技藝入格軍兵上上上下二技六人各木布一匹又布一匹上中二技七人各木二匹上中上下二技十四人各木一匹布一匹上下單技二人各布一匹鞭蒭入格馬兵六中四人各內下筒箇一部五中一人木二匹四中二人各木一匹布一匹三中三人各木一匹以上竝園幸十年十一次隨駕人○御營廳小布人格駕前別抄資憲李明洽二中內下筒箇一部以上園幸十年十一次隨駕人柳葉箭入格駕前別抄折衝張鳳振貫二中邊一中加資閑良朴聖鎬貫二中邊一中直赴殿試嘉善金慶元貫一中邊二中邊將除授折衝張錫孝邊三中兒馬帖嘉善金成宅等二人邊二中各內下帿弓一張箭竹一百箇閑良金義喆等七人邊二中竝直赴會試閑良林世喆等二人貫一中嘉義姜碩儁等七人邊一中各內下長弓一張以上今番園幸時隨駕人
정조 22년 · 강
命皇壇獻官以儀賓塡差
정조 22년 · 목
吏曹啓言今此大報壇遣大臣攝行祭獻官當爲塡差而左議政蔡濟恭右議政李秉模領府事洪樂性領敦寧金履素俱有身病判府事金憙在外何以爲之敎以儀賓塡差
정조 22년 · 강
命園幸十年十一次隨駕人今日試射未入格者令各其營賜木一疋直赴會試者再明日壯勇營鄕軍試射時別以柳葉箭一巡試取二中以上入格人直赴殿試
정조 22년 · 목
敎曰園幸十年十一次隨駕人今日別試射其中如有未入格之類令各其營木一疋賜給後草記直赴會試之類異於他試射豈可遲待庭試乎再明日別以柳葉箭一巡試取二中以上入格人直赴殿試而試官則壯勇營鄕軍試射在於再明日仍以其試官用之事分付○兵曹以試射未入格龍虎營帳幕軍崔壽岡木一疋題給啓御營廳以試射未入格駕前別抄南宅玄卜馬軍張千福等各木一疋分給啓
정조 22년 · 강
命宣傳官金煐拿處
정조 22년 · 목
兵曹判書李時秀啓言今日殿座時侍衛旣退則挾輦軍卽當解嚴而尙不知委致使竟日等待請當該不善知委宣傳官金煐汰去敎以拿處
정조 22년 · 강
命檢書官徐理修先罷後拿
정조 22년 · 목
檢校直提學李晩秀啓言昨年日省錄多有錯誤處使檢書官徐理修更爲考校釐正而方以免山縣監徑先還官事極駭然請令該府拿問處之敎以先罷後拿
정조 22년 · 강
江原監司金履翼疏辭藩任賜例批
정조 22년 · 강
罷吏曹參議魚用謙職
정조 22년 · 강
有政吏曹判書閔鍾顯參判李敬一兵曹判書李時秀進
정조 22년 · 목
以李勉兢爲吏曹參議韓用鐸爲應敎金近淳金銑爲校理尹序東爲副校理嚴耆爲修撰朴吉源爲副修撰吳泰曾爲免山縣監李謙會爲訓鍊正
정조 22년 · 강
推前大司成徐鼎修
정조 22년 · 강
咸鏡前監司李鼎運以道內修城整理穀移錄於備局句管私賑穀乙卯整理穀移錄常賑穀形止馳啓
정조 22년 · 강
命明日依會試例更試之類依書下規矩試取
정조 22년 · 목
敎曰明日依會試例更試之類更思只試單技反不若庭試規矩之稍歇者依書下規矩取一技別單書入事分付○本營直赴會試人試取規矩鐵箭三矢一百三十步柳葉箭五矢一百二十步一巡二中鳥銃三柄一巡二中軍兵初試者鐵箭代鳥銃
정조 22년 · 강
勘放金吾時囚李運恒李致祜
정조 22년 · 목
禁府以前假注書李運恒李致祜杖一百收贖告身盡行追奪私罪施行啓敎以竝依此律施行功減一等
정조 22년 · 강
放求禮縣充軍罪人全興祚
정조 22년 · 목
刑曹因黃海監司李義駿遂安郡奉召史擊錚原情査啓啓言奉召史夫充軍罪人全興祚父母年俱七十六歲而無他兄弟宜有參恕之道而事係科場罪至充軍請上裁敎以科場雖重自有法典放送
정조 22년 · 강
減下修撰嚴耆春秋兼銜
정조 22년 · 목
耆與承旨宋銓有妻三寸相避陳疏乞解春秋兼銜批許該曹稟處該曹請依例減下從之
정조 22년 · 목
以狀啓中有誤書落字政院請推也
정조 22년 · 강
命中官朱世章拿處分揀
정조 22년 · 목
以拿處傳旨敎以現告錯捧分揀
정조 22년 · 강
命宣傳官張守初柳文儉汰去拿問勘罪
정조 22년 · 목
兵曹啓言今日堂下武臣朔試射時宣傳官張守初己滿四矢之後與宣傳官柳文儉換矢以入査問委抍則忽忙中未及照檢以致誤換云弄好之跡雖不現捉不可置之請竝汰去令該府拿問勘罪允之
정조 22년 · 강
行生進放榜于仁政殿
정조 22년 · 강
命兵曹參知韓光植遞差佐郞李卿尹拿處判書李時秀推考
정조 22년 · 목
承旨李海愚啓言生進頒牌之時班次未能整齊宣醞之際吏隸亦甚紛畓不善檢飭之兵曹入直堂郞請竝推考敎以入直兵曹堂上遞差郞廳拿處不能檢飭之判堂推考
정조 22년 · 강
重推開城留守黃昇源京畿前監司李冕膺
정조 22년 · 목
持平李弘達啓言積城縣監李彥熙向於差員之行松都下吏輩恣意凌藉至於捽衣墜馬之境而留守偏聽府吏之言終不嚴處聽聞駭惋請當該守臣從重推考犯者嚴覈重繩陽智前縣監朴宗海遞歸時邑吏突入馬前至於拔劍作梗之擧而伊時道臣視若細故其所査處不過簿罰而止此等犯分之習若不嚴繩將無以振頹綱而勵頹俗請亟令道臣更加嚴査犯者依律處斷向時不能嚴處之道臣從重推考從之
정조 22년 · 강
召見來待諸臣于便殿壯勇外使徐有隣兵曹判書李時秀
정조 22년 · 강
命明日生進謝恩時親臨而殿座處所依前式年爲之
정조 22년 · 목
敎曰明日生進謝恩時當親臨而賜酒賜肴等節依例爲之該房知悉又敎曰明日殿座處所依前式年爲之侍衛只入直擧行生進弘化門外待令
정조 22년 · 강
己酉以後園幸時十一次隨駕人施賞有差
정조 22년 · 목
敎曰園幸己酉以後十年連爲隨駕之人今見整理儀軌廳抄出者衛內外諸臣及東西班百官中只是左相左相家令該曹輸送食物以表記念之意下屬依判下分等施賞○園幸十一次隨駕左議政蔡濟恭壯勇營兼大將趙心泰○領籖尹得寧陞品付祿醫官康晉三相當職調用內侍劉仁獐上弦弓一張軍器寺議政府朝報書吏李益孫木一疋戶曹內閣使令辛春大木一疋戶曹水工春立房直致喜各米二斗戶曹壯勇營書吏白弘翼等二人書員宋福耼各木一疋該營庫直金億年使令金福戹等九名文書直興世等二名私庫直同伊使喚軍福三役人就雲等六名各米二斗該營掖庭署照羅赤金聖泰等二名各木一疋戶曹內醫院水工金得林軍士百福等二名各米二斗戶曹承政院使令李千得等六名別軍職廳書員金命起各木一疋兵曹房直李春福軍士李雲喆各米二斗戶曹宣傳官廳書員金興良內吹金鼎三等五名各木一疋兵曹吏曹書寫河日瑞朝報書吏李壽明戶曹書吏李聖玨禮曹書吏安一得書寫金九瑞各木一疋戶曹兵曹近仗軍士金厚大等八名各木一疋兵曹事知房直李福得米二斗戶曹陽傘扇差備軍金守才等五名各木一疋兵曹司憲府啓板直朴聖得茶時軍士田大福忠義廳房直鐵乭各米二斗戶曹司僕寺馬醫司僕李得昌等二人書吏盧景燁等三人理馬朴得才輦直李宗金養馬鄭龍安等三名牽馬陪金福尙等三名各木一疋書吏朴載儉牽馬陪李貴乭南貴蕃加木一疋該寺巨達孫正福等十二名梢軍金光得等七名各米三斗該寺○京畿監司李在學狀啓以爲園幸十一次隨駕臣營軍卒八名果川將校八人色吏五人軍卒三名後錄馳啓○京畿監營牢子朴景新等三名巡令手金以祿等三名帳幕手金昌得伺候軍李大成果川將校朴昌雲等八人色吏朴萬吉等五人軍卒金孝得等三名敎以各木一疋施賞
정조 22년 · 강
遞承旨李海愚以李肇源代之前望也
정조 22년 · 강
命未下直守令邊將明日辭朝
정조 22년 · 목
兵曹啓言武兼李光臣受由下鄕謂有身病不卽還仕再次居中今始上來請依法典罷黜允之敎以其家又有可合仕宦人令道臣報來後草記
정조 22년 · 강
命檢詳令該曹口傳差出
정조 22년 · 강
壯勇營鄕武士鄕軍及隨駕鄕軍射放入格人施賞有差
정조 22년 · 목
該營啓言水原鄕武士下番試射放時優等人各技入格人及園幸時隨駕鄕軍試放燈軍擧行鷺梁鎭牙兵留營拜峯鎭牙兵試放入格別單竝爲書入○水原鄕武士下番試射放優等人別單閑良金福龍鳥銃貫二中邊一中比較柳葉箭邊三中直赴殿試金德文鳥銃貫一中邊二中比較柳葉箭邊二中直赴會試鄕軍下番試射放時領軍將官以下各技入格別單領軍哨官前虞候張志近柳葉箭邊一中片箭邊一中弓子一張箭竹一百箇射手良人張太千等二名柳葉箭邊二中各弓箭一部黃甲得貫一中弓子一張林得載等四名邊一中各箭竹一百箇砲手良人全宗大等三名鳥銃邊二中各木布各一疋南得元等二名貫一中各木一疋盧道玄等十九名邊一中各布一疋用劍軍良人黃致文等二名上中各木一疋崔龍瑞等十二名上下各布一疋私習沒技從自願更試良人金弼商私習鳥銃貫一中邊二中更試小布不木一疋園幸隨駕鄕軍試放入格別單良人金重瑞貫二中姜有文等三名邊二中各木一疋布一疋許有福等三名貫一中各木一疋李順述等二十名邊一中各布一疋園幸時燈軍擧行鷺梁鎭牙兵留營拜峯鎭牙兵試放入格別單拜峯鎭牙兵良人李者斤老味貫一中邊一中金順福鷺梁鎭牙兵良人安道永等三名邊二中各木一疋布一疋拜峯鎭牙兵良人申大福等二名鷺梁鎭牙兵良人羅大興等五名貫一中各木一疋拜峯鎭牙兵良人李好東等十四名鷺梁鎭牙兵良人金萬起等十七名邊一中各布一疋
정조 22년 · 강
命壯勇營試射入格人直赴殿試隨駕校卒未入格人施賞
정조 22년 · 목
該營啓言本營將校軍兵直赴會試之類及十一幸隨駕將校軍兵別試射入格人別單書入○壯勇衛閑良趙明憲鐵箭一矢一百三十步二矢一百三十一步三矢一百三十步額外壯勇衛閑良李運植小布四中壯勇衛閑良崔旭善騎隊兼司僕印興道高處謙良人金忠爀除案軍良人李孝達小布三中壯勇衛閑良韓亨祿駕後禁軍閑良孫錫謨善騎隊兼司僕金孝根良人林得厚水原鄕武士閑良鄭龍成高陽鄕武士閑良奉順福坡州鄕武士閑良鄭聖瞻始興鄕武士閑良李千得小布二中楊根鄕武士閑良金再得鳥銃貫二中竝直赴殿試又啓言謹依傳敎隨駕人別試射時未入格將校二人軍兵七名處各木一疋分給
정조 22년 · 강
御萬八門受新榜生進謝恩
정조 22년 · 목
具翼善冠袞龍袍陞座生進入庭行禮訖宣賜酒肴
정조 22년 · 강
以金近淳爲檢詳口傳也○韓致應新通也
정조 22년 · 목
以李魯春爲副應敎曺允遂爲副校理
정조 22년 · 강
兎山縣監吳泰曾鎭安縣監崔粹絅相換口傳也
정조 22년 · 목
吏曹啓言兎山縣監吳泰曾身病沈重實無時日內赴任之望云特敎催促之下不卽辭陛何以爲之乎敎以聞以治病將欲就醫湖郡不得下去云多年簪筆之人豈可督迫强赴乎湖郡特許相換
정조 22년 · 강
拿處二所監軍李貞坤
정조 22년 · 목
義禁府啓言去夜入直都事報以監軍直入望門之內請見時囚故據理責送云監軍之身奉御牌夜入府內請見時囚者事未前有萬萬駭然請當該監軍捧現告拿問處之允之
정조 22년 · 강
吏曹以議諡時奉常正戊辰後旋仍前規終無可據文蹟啓
정조 22년 · 목
該曹啓言議諡時奉常正戊辰後旋仍前規之文蹟更爲考出之意申飭奉常寺矣該寺所報以爲謄錄博考終無可據文蹟云矣
정조 22년 · 강
行諸承旨持公事入侍于誠正閣召見鎭安縣監吳泰曾
정조 22년 · 강
右議政李秉模箚請諡狀遲滯之玉堂奉常正吏禮曹堂上論勘仍陳病狀乞免賜批
정조 22년 · 목
箚略曰昨日以諡號署經事政府開坐而諡狀達曙催促今始來到蓋聞太常之傳于禮曹在於二鼓禮曹之傳于吏曹在於三鼓吏曹之呈于政府在於今朝擧行非有難事以致無端經宿曾亦有此否乎當該玉堂奉常正吏禮曹堂上爲先從重推考恐不可已矣臣忽自夜來爲風濕所中僅得扶舁還次而症形非常恐難以時日蠢動乞賜鐫免俾得安意調治批以政府之開坐經宿諸司事駭然大關紀綱箚請依施所愼極用悶慮卿須安心善攝俟間視事仍敎曰此批答遣史官傳諭遣御醫持相當藥物看病
정조 22년 · 강
命今番司馬榜中年七十以上人下鄕時令賑廳給糧資仍令沿路給馬
정조 22년 · 목
敎曰今番司馬榜中年七十以上人下去時令賑廳給糧資仍令沿路給馬以示尊年之意事分付
정조 22년 · 목
以李貞運爲校理○諡號高麗禮儀判書金澍諡忠貞事君盡節曰忠淸白自守曰貞贈兵曹判書鄭運諡忠壯臨難不忘國曰忠死于原野曰壯領議政金致仁諡憲肅行善可紀曰憲執心決斷曰肅吏曹判書李文源諡翼憲思慮深遠曰翼行善可紀曰憲贈左贊成金頤柱諡靖憲寬樂令終曰靖行善可紀曰憲
정조 22년 · 강
遞承旨徐邁修宋銓李泰永
정조 22년 · 목
以權裕尹光顏尹光普爲承旨
정조 22년 · 강
命文所試官望中有頉人改望
정조 22년 · 목
敎曰文所試官望中政席進及衆所共知情勢實病之代改望事分付
정조 22년 · 강
遞大司諫閔台爀司諫李遇濟掌令尹寅基獻納金孝秀以李文會趙德潤尹益烈嚴耆代之幷前望也
정조 22년 · 목
台爀等以文科覆試監試官違召敎以皆是衆所共知之實病親病情勢云本職竝許遞前望單子入之待下批以監試官牌招
정조 22년 · 강
遞大司諫李文會司諫趙德潤以尹東晩尹悌東代之幷前望也
정조 22년 · 목
文會等違召政院以文料覆試監試官無以受點啓稟敎以俱有衆所共知情勢云許遞前望單子入之待下批牌招察任
정조 22년 · 강
命湖西還軍餉加分及移轉依狀請施行仍飭加分狀請諸道貯穀之政